BOSNA I HERCEGOVINA
FEDERACIJA BOSNE I HERCEGOVINE
HERCEGOVAČKO - NERETVANSKI KANTON 
OPĆINSKI SUD U ČITLUKU 
Broj: 55 0 I 017773 25 I 
Čitluk, 18. 5. 2026. godine


Općinski sud u Čitluku, sudac dr. sc. Anđela Ljubić Čović, postupajući u ovršnom postupku po prijedlogu tražitelja ovrhe: 1) Ane Marije Muselimović, kći Josipa, Ulica Maksimirska br. 95, Zagreb, Republika Hrvatska i 2) Marka Muselimovića, sina Josipa, iz Mostara, Biskupa Buconjića br. 1-a, oboje  zastupani po punomoćnicima odvjetnicima  Miri Kebi i Ivoni Barać, Adema Buća 17/1, Mostar, protiv ovršenice Regine Galić Kljakić, Ulica kralja Tomislava 18, Mostar, radi prinudne naplate duga u iznosu od 244.475,00 KM, i sporednih potraživanja – ovrhom na suvlasničkom dijelu ovršenice u nekretnini, donio je dana 18. 5. 2026. godine, temeljem odredbe članka 82. Zakona o ovršnom postupku,[footnoteRef:1] sljedeći [1:  Službene novine Federacije BiH br. 32/03, 52/03, 33/06, 39/06, 39/09, 35/12, 46/16 i 19/25, dalje ZOP.] 



ZAKLJUČAK
o prodaji nekretnine

I
Podaci o nekretnini koja je predmet prodaje


Određuje se prodaja suvlasničkog dijela koji pripada ovršenici Regini Galić Kljakić (1/2), na nekretnini označenoj kao k.č. 1455/1 k.o. Bijakovići, oznaka nekretnine Ana-Marija, zemljište uz vanprivrednu zgradu, upisana u z.k ul. 1801 k.o. Bijakovići. 

Opis nekretnine: na označenom zemljištu nalazi se izgrađen objekt „Hotel Ananarija“, koji se  sastoji od pet etaža, prva etaža je podrum površine 398,40 m2 (infrastrukturni dijelovi objekta te liječnička ordinacija sa zasebnim ulazom), na drugoj etaži (prizemlje), površine  434,58 m2, nalazi se restoran s terasom, dio kuhinje, uz sobe za goste i hotelske urede; treća etaža (I. kat), sastoji se od poslovno-hotelskog dijela (površine 285,97 m2) i stambenog dijela-stana, površine 121,31 m2, (kao zasebne cjeline) koji stan se pak sastoji od trijema, hola, degažmana, dva kupatila, dvije spavaće sobe, kuhinje i dnevnog boravka, s balkonom koji ima pristup iz spavaće sobe i dnevnog boravka; ulaz u stan kao i u restoran je zaseban i ostvaruje se vanjskim stubištem i rampom (restoran); četvrta etaža (II kat), površine 291,65 m2, i peta etaža (potkrovlje), površine 284,76 m2, sastoje se isključivo od soba za goste i apartmana, uz lift kućicu i potrebne ostave; lift kućica s liftom proteže se visinom cijelog hotela;  na prvoj međuetaži nalazi se recepcija površine 41,06 m2 -ulaz u hotel s nadstrešnicom od čeličnih profila i „lexana“, a na ostale tri međuetaže (čije površine se kreću između 35 m2 i 38 m2)  nalaze se po dvije sobe za goste s unutarnjim kupatilom. Ukupna neto površina objekta je 2.004,95 m2.
Izgrađeni objekt nije upisan u zemljišne knjige (za potrebe legalizacije izrađen glavni projekt izvedenog stanja 2010. godine).
Stanje objekta (u vrijeme procjene ožujak-svibanj 2026. godine):  godina izgradnje objekta je 1991., a nadogradnja je vršena u  razdoblju siječanj-prosinac 2005. godine; objekt već dulji niz godina nije u upotrebi, hotel je zatvoren prije više od 10 godina, u kojem razdoblju nije vršeno odražavanje, stanje je zapušteno, instalacije je potrebno ispitati i eventualno sanirati, prije ponovnog korištenja; vanjski otvori i izolacije nisu održavani, te se mogu pojaviti problemi s prodorima vanjske vlage i prokišnjavanjem. Radi dovođenja objekta u stanje redovne upotrebe postoji rizik neodređenog troška ulaganja.

II

Prodaja nekretnina vršit će se putem usmenog javnog nadmetanja.

	Zainteresirane osobe mogu razgledati nekretninu koja je predmet prodaje,  dana    4. lipnja 2026. godine u razdoblju od 10,00 do 13,00 sati. Ukoliko ovršenica ili druga osoba bude sprječavala ili ometala razgledanje nekretnine, o istome je potrebno obavijestiti sud pozivom na broj telefona (036/641-100), te će osobe koje ometaju razgledanje nekretnine, biti udaljene s nekretnine za vrijeme razgledanja, u skladu sa čl. 77. st. 2. Zakona o ovršnom postupku.

Pozivaju se tražitelji ovrhe, kao suvlasnici predmetne nekretnine, da omoguće ulazak i obilazak nekretnine u navedenom razdoblju.


III
Podaci o tuđim pravima i teretima na nekretnini koja je predmet prodaje

	Na nekretnini ne postoje tereti, izuzev  zabilježbe predmetnog ovršnog postupka na suvlasničkom dijelu ovršenice (upisano pod C/1). 
	Založna prava uknjižena na nekretnini prestaju provedbom rješenja o dosudi i ako založni vjerovnici nisu potpuno namireni, osim u slučaju sporazuma između kupca nekretnine i založnog vjerovnika,  najkasnije na ročištu za prodaju,  da založno pravo ostane na nepokretnosti i nakon provedbe rješenja o dosudi, a da kupac preuzme ovršenikov dug prema tom vjerovniku u iznosu koji bi mu pripadao u ovršnom postupku. U tom se slučaju kupovna cijena umanjuje za iznos preuzetog duga. Taj sporazum mora biti sklopljen u obliku sudske nagodbe u ovršnom postupku ili notarski obrađene isprave (članak 74. Zakona o ovršnom postupku). 

IV
Vrijednost nekretnine

Vrijednost suvlasničkog dijela (1/2) nekretnine označene kao k.č. 1455/1 k.o. Bijakovići, a koji je predmet prodaje utvrđena je nalazom i mišljenjem stalnog sudskog vještaka građevinske struke Danka Jelavića iz Mostara (procjena vrijednosti od 5. 5. 2026. godine),  u ukupnom iznosu od 1.508.845,00 KM (jedan milijun petsto osam tisuća osamsto četrdeset i pet). 


V
Ročište za prodaju


	Ročište za prvu prodaju nekretnine održat će se dana četvrtak 18. 6. 2026. godine, u 11.00 sati, u sudnici na I. katu Općinskog suda u Čitluku, ulica Kralja Tomislava broj 75, Čitluk.

	Na ovo ročište pozivaju se tražitelji ovrhe, ovršenik, Porezna uprava – Ispostava Čitluk, te zainteresirane osobe kao kupci.

	Na prvom ročištu za javno nadmetanje, nekretnina se ne može prodati ispod 70% utvrđene vrijednosti. Početne ponude za prvo ročište na iznose manje od 70% utvrđene vrijednosti neće biti razmatrane.

Osoba  koja ima zakonsko ili ugovorno pravo preče kupovine upisano u zemljišnoj knjizi, ima prednost pred najpovoljnijim ponuđačem ako odmah po zaključenju nadmetanja izjavi da nepokretnost kupuje uz iste uvjete.

	Na ročištu za javno nadmetanje kao kupci mogu sudjelovati sve osobe, osim osoba navedenih u čl. 88 Zakona o ovršnom postupku,  koje do početka nadmetanja polože osiguranje  u iznosu od 10.000 KM, te prije početka nadmetanja Sudu predaju dokaz  (uplatnicu) da su iznos osiguranja uplatile na depozitni račun suda broj 3381202253913449, otvoren kod UniCredit Bank d.d. Mostar. Ponuđačima čija ponuda nije prihvaćena, osim za tri najbolja ponuđača, vratit će se osiguranje odmah nakon zaključenja javnoga nadmetanja. Ročište za javno nadmetanje održat će se i kad sudjeluje samo jedan ponuđač.

	Ponuđač s najvišom ponudom na ročištu plaća ukupnu prodajnu cijenu umanjenu za položeno osiguranje polaganjem cijene, u roku od najviše 30 dana. Ukoliko ponuđač s najvišom ponudom ne deponira prodajnu cijenu u ovome roku, Sud će zaključkom proglasiti prodaju tom ponuđaču nevaljanom i novim zaključkom odrediti da je suvlasnički dio nekretnine prodan drugom po redu ponuđaču, koji treba da u novom roku koji odredi sud, deponira prodajnu cijenu. Ukoliko drugi ponuđač ne položi cijenu u predviđenome roku, Sud primjenjuje ova pravila i na trećeg ponuđača. U slučaju da sva tri ponuđača s najvišom ponudom ne ispune svoje obveze plaćanja prodajne cijene u određenim rokovima, Sud će oglasiti da prvo ročište nije uspjelo i zakazati drugo ročište u roku od 30 dana.

	Troškove u vezi s prodajom nekretnine plaća kupac.
	Ovaj zaključak objavit će se na oglasnoj ploči Suda, a zainteresirana stranka može, o svom trošku, zaključak objaviti i u sredstvima javnog informiranja.

Pouka o pravnom lijeku:
Protiv ovoga zaključka nije dopušten pravni lijek.


Sudac
dr. sc. Anđela Ljubić Čović

